CELEX: 32020R2036
Language: lt
Date: 2020-12-09 00:00:00
Title: Komisijos įgyvendinimo reglamentas (ES) 2020/2036 2020 m. gruodžio 9 d. kuriuo dėl skrydžio įgulos kompetencijos ir mokymo metodų reikalavimų iš dalies keičiamas Reglamentas (ES) Nr. 965/2012 ir kuriuo dėl COVID-19 pandemijos nukeliamos tam tikrų priemonių taikymo pradžios datos

2020 12 11   
               
               
                  LT
               
               
                  Europos Sąjungos oficialusis leidinys
               
               
                  L 416/24
               
            
         KOMISIJOS ĮGYVENDINIMO REGLAMENTAS (ES) 2020/2036
         2020 m. gruodžio 9 d.
         kuriuo dėl skrydžio įgulos kompetencijos ir mokymo metodų reikalavimų iš dalies keičiamas Reglamentas (ES) Nr. 965/2012 ir kuriuo dėl COVID-19 pandemijos nukeliamos tam tikrų priemonių taikymo pradžios datos
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2018 m. liepos 4 d. Europos Parlamento ir Tarybos reglamentą (ES) 2018/1139 dėl bendrųjų civilinės aviacijos taisyklių, ir kuriuo įsteigiama Europos Sąjungos aviacijos saugos agentūra, iš dalies keičiami Europos Parlamento ir Tarybos reglamentai (EB) Nr. 2111/2005, (EB) Nr. 1008/2008, (ES) Nr. 996/2010, (ES) Nr. 376/2014 ir direktyvos 2014/30/ES ir 2014/53/ES bei panaikinami Europos Parlamento ir Tarybos reglamentai (EB) Nr. 552/2004 ir (EB) Nr. 216/2008 bei Tarybos reglamentas (EEB) Nr. 3922/91 (1), ypač į jo 31 straipsnį,
         kadangi:
         
                     (1)
                  
                  
                     Komisijos reglamente (ES) Nr. 965/2012 (2) nustatyti reikalavimai dėl kartotinio pilotų mokymo vykdyti skrydžius ir egzaminavimo, kurių turi laikytis orlaivių naudotojai;
                  
               
                     (2)
                  
                  
                     Europos aviacijos saugos plane, kurį pagal Reglamento (ES) 2018/1139 6 straipsnį priėmė Europos Sąjungos aviacijos saugos agentūra (toliau – Agentūra), nurodyta, kad aviacijos darbuotojams labai svarbu turėti tinkamą kompetenciją ir kad siekiant užtikrinti, kad darbuotojai gebėtų prisitaikyti prie naujų besiformuojančių technologijų ir vis sudėtingesnės aviacijos sistemos, reikia pritaikyti mokymo metodus;
                  
               
                     (3)
                  
                  
                     2013 m. Tarptautinė civilinės aviacijos organizacija (ICAO) paskelbė Įrodymais grindžiamo mokymo vadovą (dok. Nr. 9995 AN/497), kuriame nustatoma kompetencijų sistema (toliau – pagrindinės kompetencijos), kurią būtina taikyti norint saugiai, veiksmingai ir efektyviai vykdyti komercinius skrydžius, ir pateikiami atitinkami aprašymai bei susiję elgsenos rodikliai, pagal kuriuos tas kompetencijas būtų galima vertinti. Su įrodymais grindžiamu mokymu susijusios kompetencijos apima tai, kas pilotų mokymo srityje anksčiau buvo žinoma kaip techninės ir netechninės žinios, įgūdžiai ir nuostatos;
                  
               
                     (4)
                  
                  
                     įrodymais grindžiamo mokymo tikslas – padidinti saugą ir pagerinti skrydžio įgulų kompetenciją saugiai valdyti orlaivį esant bet kokiam skrydžio režimui ir gebėti nustatyti bei valdyti netikėtas situacijas. Taikant įrodymais grindžiamo mokymo koncepciją siekiama suteikti kuo daugiau galimybių mokytis ir sumažinti oficialių egzaminų skaičių;
                  
               
                     (5)
                  
                  
                     todėl Komisijos reglamentas (ES) Nr. 965/2012 turėtų būti iš dalies pakeistas pagal ICAO dokumentą Nr. 9995 „Įrodymais grindžiamo mokymo vadovas“, kad būtų nustatyti įrodymais grindžiamo mokymo programos reikalavimai dėl mokymo vykdymo, egzaminavimo ir vertinimo ir kad institucijos galėtų patvirtinti bazinį įrodymais grindžiamą mokymą, kuriuo pakeičiami ankstesni egzaminai, t. y. naudotojo kvalifikacijos patikrinimo egzaminas ir su licencija susijęs kvalifikacijos patikrinimo egzaminas. Tai leis taikyti bendrą požiūrį į vežėjo rengiamą kartotinį mokymą;
                  
               
                     (6)
                  
                  
                     COVID-19 pandemija labai sutrukdė valstybėms narėms ir aviacijos sektoriui pasirengti taikyti keletą neseniai priimtų aviacijos saugos srities įgyvendinimo reglamentų;
                  
               
                     (7)
                  
                  
                     Komisijos reglamentu (ES) Nr. 965/2012 reikalaujama, kad nuo 2021 m. sausio 1 d. būtų įrengti ir naudojami kabinos pokalbių savirašiai (CVR, galintys įrašyti duomenis 25 valandas). Siekiant išvengti neproporcingos finansinės naštos orlaivių naudotojams ir lėktuvų, kuriuos pristatyti vežėjams buvo numatyta iki 2021 m. sausio 1 d., bet vėliau tokius planus sužlugdė COVID-19 pandemija, gamintojams, šio reikalavimo taikymas turėtų būti atidėtas;
                  
               
                     (8)
                  
                  
                     Agentūra patikrino, kad 7 konstatuojamojoje dalyje nurodyto reikalavimo taikymą galima atidėti ribotam laikui, nedarant neigiamo poveikio aviacijos saugai;
                  
               
                     (9)
                  
                  
                     Agentūra, vadovaudamasi Reglamento (ES) 2018/1139 75 straipsnio 2 dalies b ir c punktais ir 76 straipsnio 1 dalimi, parengė įgyvendinimo taisyklių projektą ir pateikė jį kartu su Nuomone Nr. 08/2019 (3);
                  
               
                     (10)
                  
                  
                     šiame reglamente nustatytos priemonės atitinka pagal Reglamento (ES) 2018/1139 127 straipsnį įsteigto komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (ES) Nr. 965/2012 pakeitimai
            Reglamento (ES) Nr. 965/2012 I, II ir III priedai iš dalies keičiami pagal šio reglamento priedą.
         
         
            2 straipsnis
            Įsigaliojimo data ir taikymas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. gruodžio 9 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 212, 2018 8 22, p. 1.
         
            (2)  2012 m. spalio 5 d. Komisijos reglamentas (ES) Nr. 965/2012, kuriuo pagal Europos Parlamento ir Tarybos reglamentą (EB) Nr. 216/2008 nustatomi su orlaivių naudojimu skrydžiams susiję techniniai reikalavimai ir administracinės procedūros (OL L 296, 2012 10 25, p. 1).
         
            (3)  https://www.easa.europa.eu/document-library/opinions
      
      
         
            PRIEDAS
            Reglamento (ES) Nr. 965/2012 I, II ir III priedai iš dalies keičiami taip:
            
                        (1)
                     
                     
                        I priedas iš dalies keičiamas taip:
                        
                                     
                                 
                                 
                                    įterpiamos šių terminų apibrėžtys:
                                    
                                                „23a.
                                             
                                             
                                                kompetencija – žmogaus galimybių mastas, kuriuo remiantis galima patikimai nuspėti sėkmingus gebėjimus vykdyti užduotis darbe, pasireiškiantis stebimais veiksmais, kuriuos atliekant sutelkiamos atitinkamos žinios, įgūdžiai ir nuostatos, reikalingi veiklai ar užduotims esant tam tikroms sąlygoms atlikti;
                                             
                                          
                                                23b.
                                             
                                             
                                                kompetencija grindžiamas mokymas – vertinimo ir mokymo programos, kurioms būdingas orientavimasis į gebėjimus vykdyti užduotis, tokių gebėjimų standartų akcentavimas ir vertinimas, taip pat mokymo rengimas pagal nustatytus tokių gebėjimų standartus;
                                             
                                          
                                                23c.
                                             
                                             
                                                kompetencijų sistema – nustatytų kompetencijų, kurios tobulinamos, ugdomos ir vertinamos pagal vežėjo parengtą įrodymais grindžiamo mokymo programą, kurioje naudojami su skrydžiais susiję scenarijai ir kuri yra pakankamai plataus pobūdžio, kad pilotą būtų galima parengti tiek numatytoms, tiek nenumatytoms grėsmėms ir klaidoms, visuma;
                                             
                                          
                                                42d.
                                             
                                             
                                                įrodymais grindžiamo mokymo modulis – treniruočių kvalifikuotu imituojamo skrydžio treniruokliu derinys, kuris yra 3 metus trunkančio kartotinio vertinimo ir mokymo dalis;
                                             
                                          
                                                47a.
                                             
                                             
                                                registracija – vežėjo atliekamas administracinis veiksmas, kai pilotas dalyvauja vežėjo rengiamoje įrodymais grindžiamo mokymo programoje;
                                             
                                          
                                                47b.
                                             
                                             
                                                užsiregistravęs pilotas – pilotas, dalyvaujantis kartotinėje įrodymais grindžiamo mokymo programoje;
                                             
                                          
                                                47c.
                                             
                                             
                                                lygiaverčiai artėjimai tūpti – visi artėjimai tūpti, dėl kurių kvalifikuotai įgulai padidėja krūvis, neatsižvelgiant į tai, ar jie naudojami įrodymais grindžiamo mokymo moduliuose, ar ne;
                                             
                                          
                                                47d.
                                             
                                             
                                                lygiavertės triktys – visos triktys, dėl kurių kvalifikuotai įgulai gerokai padidėja krūvis, neatsižvelgiant į tai, ar jos įrodymais grindžiamo mokymo moduliuose naudojamos, ar ne;
                                             
                                          
                                                47e.
                                             
                                             
                                                vertinimo etapas – vienas iš įrodymais grindžiamo mokymo modulio etapų, kurio metu taikant vežėjo aplinką atspindintį oro linijų skrydžio scenarijų įvyksta vienas ar daugiau įvykių, kuriais siekiama įvertinti pagrindinius apibrėžtos kompetencijų sistemos elementus;
                                             
                                          
                                                47f.
                                             
                                             
                                                įrodymais grindžiamas mokymas – veiklos duomenimis grindžiamas vertinimas ir mokymas, per kurį pagal įvairias kompetencijas (kompetencijų sistemą) ugdomi ir vertinami bendri piloto gebėjimai, o ne vertinami su atskirais įvykiais ar manevrais susiję rezultatai;
                                             
                                          
                                                69b.
                                             
                                             
                                                mokymas piloto krėsle – manevrų mokymo arba scenarijais grindžiamo mokymo etape naudojamas metodas, kurį taikydami instruktoriai gali:
                                                
                                                            (a)
                                                         
                                                         
                                                            duoti paprastus nurodymus vienam pilotui arba
                                                         
                                                      
                                                            (b)
                                                         
                                                         
                                                            kaip orlaivį valdančiajam arba stebinčiajam pilotui skirti piloto krėsle atlikti iš anksto parinktus pratimus, siekdami
                                                            
                                                                        1)
                                                                     
                                                                     
                                                                        parodyti, kaip taikyti metodus, ir (arba)
                                                                     
                                                                  
                                                                        2)
                                                                     
                                                                     
                                                                        paskatinti kitą pilotą įsikišti arba reaguoti;
                                                                     
                                                                  
                                                      
                                          
                                                69c.
                                             
                                             
                                                instruktorių vertinimo atitiktis – skirtingų įrodymais grindžiamo mokymo instruktorių duotų balų nuoseklumas ar stabilumas, vertinamas vienu ar keliais balais, rodančiu (-iais) instruktorių (vertintojų) vertinimų vienodumą arba sutapimą;
                                             
                                          
                                                72 a.
                                             
                                             
                                                oro linijų skrydžio scenarijus – vertinimas ir mokymas, apimantys realistišką, tikralaikį, visapusišką misijos scenarijų, atitinkančių maršrutinius skrydžius, imitavimą;
                                             
                                          
                                                76b.
                                             
                                             
                                                manevrų mokymo etapas – įrodymais grindžiamo mokymo modulio etapas, kurio metu įguloms, atsižvelgiant į orlaivių kartą, suteikiama galimybė praktikuotis ir gerinti savo gebėjimus vykdyti užduotis atliekant psichomotorinius, įgūdžiais pagrįstus pratimus, laikantis nurodytos skrydžio trajektorijos arba atliekant nurodytą užduotį taip, būtų pasiektas nurodytas rezultatas;
                                             
                                          
                                                76c.
                                             
                                             
                                                mišri įrodymais grindžiamo mokymo programa – vežėjo rengiama kartotinio mokymo ir egzaminavimo programa, nurodyta ORO.FC.230 dalyje, kurios dalis skirta įrodymais grindžiamo mokymo taikymui, tačiau kuri nepakeičia kvalifikacijos patikrinimo, nurodyto Reglamento (ES) Nr. 1178/2011 I priedo (FCL dalies) 9 priedėlyje;
                                             
                                          
                                                98a.
                                             
                                             
                                                kvalifikuotas – įrodęs turintis reikiamų įgūdžių, žinių ir nuostatų, reikalingų bet kurioms nustatytoms užduotims laikantis nustatyto standarto atlikti;
                                             
                                          
                                                105b.
                                             
                                             
                                                scenarijais grindžiamo mokymo etapas – įrodymais grindžiamo mokymo modulio etapas, kuriame daugiausia dėmesio skiriama kompetencijų tobulinimui, o pilotas mokomas mažinti didžiausią nustatytą tam tikros kartos orlaiviams kylančią riziką. Jis turėtų apimti konkrečių su vežėju susijusių grėsmių ir klaidų valdymą tikruoju laiku oro linijų skrydžio aplinkoje.“
                                             
                                          
                              
                  
                        (2)
                     
                     
                        II priedas (ARO dalis) iš dalies keičiamas taip:
                        
                                     
                                 
                                 
                                    įterpiama ARO.OPS.226 dalis:
                                    „ARO.OPS.226 Įrodymais grindžiamo mokymo programų patvirtinimas ir priežiūra
                                    
                                                (a)
                                             
                                             
                                                Kompetentingai institucijai patvirtinus įrodymais grindžiamo mokymo programas, inspektoriai turi įgyti kvalifikaciją, susijusią su įrodymais grindžiamo mokymo principais, prašymų teikimu, patvirtinimo procesais ir nuolatine priežiūra, ir dalyvauti su tuo susijusiame mokyme.
                                             
                                          
                                                (b)
                                             
                                             
                                                Kompetentinga institucija vertina ir prižiūri, kaip įgyvendinama įrodymais grindžiamo mokymo programa, taip pat kaip vykdomi procesai, kuriais remiamas įrodymais grindžiamo mokymo programos įgyvendinimas ir veiksmingumas.
                                             
                                          
                                                (c)
                                             
                                             
                                                Gavusi prašymą patvirtinti įrodymais grindžiamo mokymo programą, kompetentinga institucija:
                                                
                                                            (1)
                                                         
                                                         
                                                            užtikrina, kad būtų pašalinti 1 lygio pažeidimai tose srityse, kuriomis remiantis bus teikiamas įrodymais grindžiamo mokymo programos prašymas;
                                                         
                                                      
                                                            (2)
                                                         
                                                         
                                                            vertina vežėjo gebėjimą remti įrodymais grindžiamo mokymo programos įgyvendinimą. Minimalūs reikalavimai:
                                                            
                                                                        (i)
                                                                     
                                                                     
                                                                        vežėjo valdymo sistemos išbaigtumas ir pajėgumas tose srityse, kuriomis remiantis bus teikiamas įrodymais grindžiamo mokymo programos prašymas, visų pirma skrydžio įgulos mokymo srityje;
                                                                     
                                                                  
                                                                        (ii)
                                                                     
                                                                     
                                                                        vežėjo rengiamos įrodymais grindžiamo mokymo programos tinkamumas – įrodymais grindžiamo mokymo programa turi atitikti vežėjo dydį ir jo veiklos pobūdį bei sudėtingumą, atsižvelgiant į tai veiklai būdingą pavojų ir susijusią riziką;
                                                                     
                                                                  
                                                                        (iii)
                                                                     
                                                                     
                                                                        vežėjo įrašų saugojimo sistemos tinkamumas, visų pirma susijęs su skrydžio įgulos mokymu, egzaminavimu ir kvalifikacijos įrašais, kaip visų pirma nurodyta ORO.GEN.220 dalyje ir ORO.MLR.115 dalies c ir d punktuose;
                                                                     
                                                                  
                                                                        (iv)
                                                                     
                                                                     
                                                                        vežėjo vertinimo balais sistemos tinkamumas pilotų kompetencijai įvertinti;
                                                                     
                                                                  
                                                                        (v)
                                                                     
                                                                     
                                                                        instruktorių ir kitų darbuotojų, dalyvaujančių įrodymais grindžiamo mokymo programoje, kompetencija ir patirtis vykdant procesus ir procedūras, padedančius įgyvendinti įrodymais grindžiamo mokymo programą, ir
                                                                     
                                                                  
                                                                        (vi)
                                                                     
                                                                     
                                                                        vežėjo įrodymais grindžiamo mokymo įgyvendinimo planas ir saugos rizikos vertinimas, kuriais paremta įrodymais grindžiamo mokymo programa, siekiant parodyti, kaip galima pasiekti tokį saugos lygį, kuris būtų lygiavertis dabartinės mokymo programos saugos lygiui.
                                                                     
                                                                  
                                                      
                                          
                                                (d)
                                             
                                             
                                                Kompetentinga institucija patvirtina įrodymais grindžiamo mokymo programą, kai vertinime padaroma išvada, kad užtikrinama atitiktis bent ORO.FC.146, ORO.FC.231 ir ORO.FC.232 dalims.
                                             
                                          
                                                (e)
                                             
                                             
                                                Nedarant poveikio ARO.GEN.120 dalies d ir e punktams, kompetentinga institucija praneša Agentūrai, kai pradeda vertinti alternatyvias su įrodymais grindžiamu mokymu susijusias atitikties užtikrinimo priemones.“
                                             
                                          
                              
                  
                        (3)
                     
                     
                        III priedas (ORO dalis) iš dalies keičiamas taip:
                        
                                    (a)
                                 
                                 
                                    ORO.FC.145 dalis pakeičiama taip:
                                    „ORO.FC.145 Mokymo, egzaminavimo ir vertinimo vykdymas
                                    
                                                (a)
                                             
                                             
                                                Visas šiame skyriuje reikalaujamas mokymas, egzaminavimas ir vertinimas vykdomas pagal mokymo programas ir planus, vežėjo nustatytus skrydžių vykdymo vadove.
                                             
                                          
                                                (b)
                                             
                                             
                                                Rengdamas mokymo programas ir planus vežėjas įtraukia atitinkamus pagal Reglamentą (ES) Nr. 748/2012 nustatytų tinkamumo naudoti duomenų privalomoje dalyje apibrėžtus elementus.
                                             
                                          
                                                (c)
                                             
                                             
                                                Komercinių skrydžių mokymo ir egzaminavimo programas, įskaitant mokymo planus ir atskirų imituojamo skrydžio treniruoklių (FSTD) naudojimą, patvirtina kompetentinga institucija.
                                             
                                          
                                                (d)
                                             
                                             
                                                FSTD turi kuo labiau atkartoti vežėjo naudojamą orlaivį. FSTD ir orlaivio skirtumai aprašomi ir aptariami instruktažo ar mokymo (priklausomai nuo atvejo) metu.
                                             
                                          
                                                (e)
                                             
                                             
                                                Vežėjas sukuria sistemą, kurią taikydamas galėtų tinkamai stebėti FSTD pokyčius ir užtikrinti, kad tie pokyčiai nedarytų poveikio mokymo programų tinkamumui.“;
                                             
                                          
                              
                                    (b)
                                 
                                 
                                    įterpiama ORO.FC.146 dalis:
                                    „ORO.FC.146 Mokymą, egzaminavimą ir vertinimą vykdantys darbuotojai
                                    
                                                (a)
                                             
                                             
                                                Visas šiame skyriuje reikalaujamas mokymas, egzaminavimas ir vertinimas vykdomas tinkamai kvalifikuotų darbuotojų.
                                             
                                          
                                                (b)
                                             
                                             
                                                Skrydžio mokymą ir mokymą imituojamo skrydžio treniruokliais, taip pat egzaminus rengiantys darbuotojai turi būti kvalifikuoti pagal Reglamento (ES) Nr. 1178/2011 I priedą (FCL dalį).
                                             
                                          
                                                (c)
                                             
                                             
                                                Įrodymais grindžiamo mokymo programos vertinimą ir mokymą vykdantys darbuotojai turi:
                                                
                                                            (1)
                                                         
                                                         
                                                            turėti I priedo (FCL dalies) instruktoriaus arba egzaminuotojo pažymėjimą;
                                                         
                                                      
                                                            (2)
                                                         
                                                         
                                                            būti baigę vežėjo parengtą įrodymais grindžiamo mokymo instruktorių standartizavimo programą. Tai apima pradinę ir kartotinę standartizavimo programas.
                                                            Užbaigus vežėjo rengiamą pradinę įrodymais grindžiamo mokymo standartizavimo programą, instruktoriui suteikiama teisė atlikti praktinį įrodymais grindžiamo mokymo vertinimą.
                                                         
                                                      
                                          
                                                (d)
                                             
                                             
                                                Nepaisant pirmiau minėto b punkto, kompetencijos vykdyti maršrutinį skrydį vertinimą atlieka tinkamai kvalifikuotas orlaivio vadas, kurį paskiria vežėjas ir kuris yra baigęs įrodymais grindžiamo mokymo koncepcijų ir kompetencijų vertinimo standartizavimo programą (oro linijos vertintojas).“;
                                             
                                          
                              
                                    (c)
                                 
                                 
                                    įterpiama ORO.FC.231 dalis:
                                    „ORO.FC.231 Įrodymais grindžiamas mokymas
                                    
                                                (a)
                                             
                                             
                                                ĮRODYMAIS GRINDŽIAMO MOKYMO PROGRAMA
                                                
                                                            (1)
                                                         
                                                         
                                                            Vežėjas gali netaikyti ORO.FC.230 dalies reikalavimų, o vietoj jų parengti, įgyvendinti ir prižiūrėti kompetentingos institucijos patvirtintą tinkamą įrodymais grindžiamo mokymo programą.
                                                            Vežėjas įrodo savo gebėjimą padėti įgyvendinti įrodymais grindžiamo mokymo programą (įskaitant įgyvendinimo planą) ir atlieka saugos rizikos vertinimą, iš kurio matyti, kaip pasiekiamas lygiavertis saugos lygis.
                                                         
                                                      
                                                            (2)
                                                         
                                                         
                                                            Įrodymais grindžiamo mokymo programa turi:
                                                            
                                                                        (i)
                                                                     
                                                                     
                                                                        atitikti vežėjo dydį ir jo veiklos pobūdį bei sudėtingumą, atsižvelgiant į tai veiklai būdingą pavojų ir susijusią riziką;
                                                                     
                                                                  
                                                                        (ii)
                                                                     
                                                                     
                                                                        užtikrinti piloto kompetenciją vertinant ir tobulinant piloto kompetencijas, reikalingas saugiam, veiksmingam ir efektyviam orlaivio naudojimui užtikrinti;
                                                                     
                                                                  
                                                                        (iii)
                                                                     
                                                                     
                                                                        užtikrinti, kad kiekvienas pilotas galėtų susipažinti su vertinimo ir mokymo temomis, nustatytomis pagal ORO.FC.232 dalį;
                                                                     
                                                                  
                                                                        (iv)
                                                                     
                                                                     
                                                                        apimti bent šešis įrodymais grindžiamo mokymo modulius, paskirstytus 3 metų programoje; kiekvieną įrodymais grindžiamo mokymo modulį sudaro vertinimo ir mokymo etapai. Įrodymais grindžiamo mokymo modulio galiojimo laikotarpis yra 12 mėnesių.
                                                                        
                                                                                    (A)
                                                                                 
                                                                                 
                                                                                    Vertinimo etapą sudaro oro linijų skrydžio scenarijus (arba scenarijai), kuriuo (-iais) siekiama įvertinti visas kompetencijas ir nustatyti individualius mokymo poreikius.
                                                                                 
                                                                              
                                                                                    (B)
                                                                                 
                                                                                 
                                                                                    Mokymo etapą sudaro:
                                                                                    
                                                                                                (a)
                                                                                             
                                                                                             
                                                                                                manevrų mokymo etapas, per kurį įgyjami įgūdžiai atlikti tam tikrus nustatytus manevrus;
                                                                                             
                                                                                          
                                                                                                (b)
                                                                                             
                                                                                             
                                                                                                scenarijais grindžiamo mokymo etapas, kurį sudaro oro linijų skrydžio scenarijus (arba scenarijai), kuriuo (-iais) siekiama tobulinti kompetencijas ir tenkinti individualius mokymo poreikius.
                                                                                             
                                                                                          
                                                                              Mokymo etapas vykdomas laiku po vertinimo etapo.
                                                                     
                                                                  
                                                      
                                                            (3)
                                                         
                                                         
                                                            Vežėjas užtikrina, kad kiekvienas įrodymais grindžiamo mokymo programoje užsiregistravęs pilotas baigtų:
                                                            
                                                                        (i)
                                                                     
                                                                     
                                                                        per tipo kvalifikacijos galiojimo laikotarpį – ne mažiau kaip du įrodymais grindžiamo mokymo modulius, tarp kurių daroma ne trumpesnė kaip 3 mėnesių pertrauka. Įrodymais grindžiamo mokymo modulis užbaigiamas, kai:
                                                                        
                                                                                    (A)
                                                                                 
                                                                                 
                                                                                    nuodugniai susipažįstama su įrodymais grindžiamo mokymo programoje numatytu to įrodymais grindžiamo mokymo modulio turiniu (pilotas susipažino su vertinimo ir mokymo temomis) ir
                                                                                 
                                                                              
                                                                                    (B)
                                                                                 
                                                                                 
                                                                                    įrodoma, kad pagal visas stebimas kompetencijas vertinami gebėjimai vykdyti užduotis yra priimtino lygio;
                                                                                 
                                                                              
                                                                  
                                                                        (ii)
                                                                     
                                                                     
                                                                        atliekamas (-i) kompetencijos vykdyti maršrutinį skrydį vertinimas (-ai) ir
                                                                     
                                                                  
                                                                        (iii)
                                                                     
                                                                     
                                                                        baigiamas ant žemės vykdomas mokymas.
                                                                     
                                                                  
                                                      
                                                            (4)
                                                         
                                                         
                                                            Vežėjas parengia įrodymais grindžiamo mokymo instruktorių standartizavimo ir vertinimo atitikties užtikrinimo programą, siekdamas užtikrinti, kad įrodymais grindžiamo mokymo instruktoriai turėtų tinkamą kvalifikaciją savo užduotims atlikti.
                                                            
                                                                        (i)
                                                                     
                                                                     
                                                                        Ši programa turi būti taikoma visiems instruktoriams;
                                                                     
                                                                  
                                                                        (ii)
                                                                     
                                                                     
                                                                        vertinimo atitikčiai nustatyti vežėjas taiko tinkamus metodus ir matus;
                                                                     
                                                                  
                                                                        (iii)
                                                                     
                                                                     
                                                                        vežėjas įrodo, kad instruktorių vertinimo atitiktis yra pakankama.
                                                                     
                                                                  
                                                      
                                                            (5)
                                                         
                                                         
                                                            Į įrodymais grindžiamo mokymo programą gali būti įtrauktos nenumatytomis aplinkybėmis vykdytinos nenumatytų atvejų procedūros, kurios galėtų turėti įtakos įrodymais grindžiamo mokymo modulių įgyvendinimui. Vežėjas įrodo, kad šios procedūros yra būtinos. Procedūromis užtikrinama, kad pilotas nebevykdytų maršrutinių skrydžių, jei nustatyti gebėjimai vykdyti užduotis buvo prastesni už minimalų priimtiną lygį. Tai gali būti:
                                                            
                                                                        (i)
                                                                     
                                                                     
                                                                        skirtingas įrodymais grindžiamo mokymo modulių atskyrimo laikotarpis ir
                                                                     
                                                                  
                                                                        (ii)
                                                                     
                                                                     
                                                                        skirtinga įrodymais grindžiamo mokymo modulio etapų seka.
                                                                     
                                                                  
                                                      
                                          
                                                (b)
                                             
                                             
                                                KOMPETENCIJŲ SISTEMA
                                                Vežėjas kompetencijų sistemą taiko visiems vertinimo ir mokymo pagal įrodymais grindžiamo mokymo programą aspektams. Kompetencijų sistema turi:
                                                
                                                            (1)
                                                         
                                                         
                                                            būti visapusiška, tiksli ir tinkama naudoti;
                                                         
                                                      
                                                            (2)
                                                         
                                                         
                                                            apimti stebimus veiksmus, būtinus norint vykdyti skrydžius saugiai, veiksmingai ir efektyviai;
                                                         
                                                      
                                                            (3)
                                                         
                                                         
                                                            apimti apibrėžtas kompetencijas, jų aprašymus ir su jais susijusius stebimus veiksmus.
                                                         
                                                      
                                          
                                                (c)
                                             
                                             
                                                MOKYMO SISTEMOS VEIKSMINGUMAS
                                                
                                                            (1)
                                                         
                                                         
                                                            Įrodymais grindžiamo mokymo sistemos veiksmingumas matuojamas ir vertinamas taikant atsiliepimų teikimo procedūrą, siekiant:
                                                            
                                                                        (i)
                                                                     
                                                                     
                                                                        patvirtinti ir patobulinti vežėjo rengiamą įrodymais grindžiamo mokymo programą;
                                                                     
                                                                  
                                                                        (ii)
                                                                     
                                                                     
                                                                        įsitikinti, kad įgyvendinant vežėjo rengiamą įrodymais grindžiamo mokymo programą tobulinamos pilotų kompetencijos.
                                                                     
                                                                  
                                                      
                                                            (2)
                                                         
                                                         
                                                            Atsiliepimų teikimo procedūra įtraukiama į vežėjo valdymo sistemą.
                                                         
                                                      
                                                            (3)
                                                         
                                                         
                                                            Vežėjas parengia įrodymais grindžiamo mokymo duomenų apsaugos procedūras.
                                                         
                                                      
                                          
                                                (d)
                                             
                                             
                                                VERTINIMO BALAIS SISTEMA
                                                
                                                            (1)
                                                         
                                                         
                                                            Piloto kompetencijai įvertinti vežėjas taiko vertinimo balais sistemą. Vertinimo balais sistema:
                                                            
                                                                        (i)
                                                                     
                                                                     
                                                                        užtikrinamas pakankamas detalumo lygis, siekiant tiksliai ir naudingai įvertinti kiekvieno asmens gebėjimus vykdyti užduotis;
                                                                     
                                                                  
                                                                        (ii)
                                                                     
                                                                     
                                                                        užtikrinama, kad būtų nustatytas užduočių įvykdymo kriterijus ir kiekvienos kompetencijos vertinimo skalė, kurioje nustatomas balas, rodantis minimalų priimtiną lygį, kurį pasiekus gali būti vykdomi maršrutiniai skrydžiai. Vežėjas parengia procedūras, skirtas spręsti tokius klausimus, kaip prasti piloto gebėjimai vykdyti užduotis;
                                                                     
                                                                  
                                                                        (iii)
                                                                     
                                                                     
                                                                        užtikrinamas duomenų vientisumas ir
                                                                     
                                                                  
                                                                        (iv)
                                                                     
                                                                     
                                                                        duomenų saugumas.
                                                                     
                                                                  
                                                      
                                                            (2)
                                                         
                                                         
                                                            Vežėjas reguliariai tikrina vertinimo balais sistemos tikslumą naudodamasis kriterijais grindžiama sistema.
                                                         
                                                      
                                          
                                                (e)
                                             
                                             
                                                TINKAMI TRENIRUOKLIAI IR VALANDŲ SKAIČIUS VEŽĖJO RENGIAMAI ĮRODYMAIS GRINDŽIAMO MOKYMO PROGRAMAI BAIGTI
                                                
                                                            (1)
                                                         
                                                         
                                                            Kiekvienas įrodymais grindžiamo mokymo modulis vykdomas naudojant FSTD, kurio kvalifikacijos lygis yra pakankamas tinkamam vertinimo ir mokymo temų išdėstymui užtikrinti.
                                                         
                                                      
                                                            (2)
                                                         
                                                         
                                                            Vežėjas pilotui suteikia pakankamai valandų atlikti užduotis tinkamame skrydžio treniruoklyje, kad jis galėtų užbaigti vežėjo rengiamą įrodymais grindžiamo mokymo programą. Įrodymais grindžiamo mokymo programos apimties nustatymo kriterijai yra šie:
                                                            
                                                                        (i)
                                                                     
                                                                     
                                                                        apimtis atitinka įrodymais grindžiamo mokymo programos dydį ir sudėtingumą;
                                                                     
                                                                  
                                                                        (ii)
                                                                     
                                                                     
                                                                        apimtis yra pakankama įrodymais grindžiamo mokymo programai užbaigti;
                                                                     
                                                                  
                                                                        (iii)
                                                                     
                                                                     
                                                                        apimtimi užtikrinamas įrodymais grindžiamo mokymo programos veiksmingumas, atsižvelgiant į ICAO, Agentūros ir kompetentingos institucijos pateiktas rekomendacijas;
                                                                     
                                                                  
                                                                        (iv)
                                                                     
                                                                     
                                                                        apimtis atitinka naudojamų treniruoklių technologiją.
                                                                     
                                                                  
                                                      
                                          
                                                (f)
                                             
                                             
                                                LYGIAVERTĖS TRIKTYS
                                                
                                                            (1)
                                                         
                                                         
                                                            Kiekvienas pilotas vertinamas, kaip jis geba valdyti orlaivio sistemos triktis, ir mokomas tai daryti.
                                                         
                                                      
                                                            (2)
                                                         
                                                         
                                                            Orlaivio sistemos triktys, dėl kurių kvalifikuotai įgulai gerokai padidėja krūvis, sukeliamos atsižvelgiant į šias charakteristikas:
                                                            
                                                                        (i)
                                                                     
                                                                     
                                                                        skubumą;
                                                                     
                                                                  
                                                                        (ii)
                                                                     
                                                                     
                                                                        sudėtingumą;
                                                                     
                                                                  
                                                                        (iii)
                                                                     
                                                                     
                                                                        orlaivio kontrolės pablogėjimą;
                                                                     
                                                                  
                                                                        (iv)
                                                                     
                                                                     
                                                                        matavimo įrangos gedimą;
                                                                     
                                                                  
                                                                        (v)
                                                                     
                                                                     
                                                                        padarinių valdymą.
                                                                     
                                                                  
                                                      
                                                            (3)
                                                         
                                                         
                                                            Kiekvienam pilotui vertinimo ir mokymo temų lentelėje nustatytu dažnumu pateikiama užduotis, susijusi su bent viena kiekvienos charakteristikos triktimi.
                                                         
                                                      
                                                            (4)
                                                         
                                                         
                                                            Įrodytas įgūdis valdyti vieną triktį laikomas lygiaverčiu įrodytam įgūdžiui valdyti kitas tų pačių charakteristikų triktis.
                                                         
                                                      
                                          
                                                (g)
                                             
                                             
                                                SU SKRYDŽIAIS SUSIJĘ LYGIAVERČIAI ARTĖJIMAI TŪPTI
                                                
                                                            (1)
                                                         
                                                         
                                                            Vežėjas užtikrina, kad kiekvienas pilotas būtų reguliariai mokomas vykdyti su skrydžiais susijusių tipų artėjimus tūpti ir taikyti artėjimo tūpti metodus.
                                                         
                                                      
                                                            (2)
                                                         
                                                         
                                                            Šis mokymas apima artėjimus tūpti, dėl kurių kvalifikuotai įgulai padidėja krūvis.
                                                         
                                                      
                                                            (3)
                                                         
                                                         
                                                            Šis mokymas apima artėjimus tūpti, kuriems reikalingas specialus patvirtinimas pagal šio reglamento V priedą (SPA dalį).
                                                         
                                                      
                                          
                                                (h)
                                             
                                             
                                                KOMPETENCIJOS VYKDYTI MARŠRUTINĮ SKRYDĮ VERTINIMAS
                                                
                                                            (1)
                                                         
                                                         
                                                            Kiekvienas pilotas reguliariai dalyvauja kompetencijos vykdyti maršrutinį skrydį orlaiviu vertinime, kad įrodytų esąs kompetentingas saugiai, veiksmingai ir efektyviai vykdyti įprastą maršrutinį skrydį, aprašytą skrydžių vykdymo vadove.
                                                         
                                                      
                                                            (2)
                                                         
                                                         
                                                            Kompetencijos vykdyti maršrutinį skrydį vertinimo galiojimo laikotarpis yra 12 mėnesių.
                                                         
                                                      
                                                            (3)
                                                         
                                                         
                                                            Kompetentingai institucijai pritarus, leidimą rengti įrodymais grindžiamą mokymą turintis vežėjas gali pratęsti kompetencijos vykdyti maršrutinį skrydį vertinimo galiojimą:
                                                            
                                                                        (i)
                                                                     
                                                                     
                                                                        dvejais metais, atlikus rizikos vertinimą,
                                                                     
                                                                  
                                                                        (ii)
                                                                     
                                                                     
                                                                        arba trejais metais, jei taikoma atsiliepimų teikimo maršrutinių skrydžių stebėsenos tikslais procedūra, kurios metu nustatomos skrydžių metu kylančios grėsmės, sumažinama tokių grėsmių rizika ir įgyvendinamos priemonės, skirtos žmogaus klaidoms skrydžių metu šalinti.
                                                                     
                                                                  
                                                      
                                                            (4)
                                                         
                                                         
                                                            Norėdamas sėkmingai sudalyvauti kompetencijos vykdyti maršrutinį skrydį vertinime, pilotas turi įrodyti, kad jo gebėjimai vykdyti su visomis stebimomis kompetencijomis susijusias užduotis yra priimtino lygio.
                                                         
                                                      
                                          
                                                (i)
                                             
                                             
                                                ANT ŽEMĖS VYKDOMAS MOKYMAS
                                                
                                                            (1)
                                                         
                                                         
                                                            Kas 12 kalendorinių mėnesių kiekvienas pilotas:
                                                            
                                                                        (i)
                                                                     
                                                                     
                                                                        dalyvauja ant žemės vykdomame techniniame mokyme;
                                                                     
                                                                  
                                                                        (ii)
                                                                     
                                                                     
                                                                        dalyvauja žinių apie visos orlaivyje turimos avarinės ir saugos įrangos buvimo vietą ir naudojimą vertinime ir su tuo susijusiame mokyme.
                                                                     
                                                                  
                                                      
                                                            (2)
                                                         
                                                         
                                                            Įvertinus riziką ir kompetentingai institucijai pritarus, vežėjas gali pratęsti žinių apie visos orlaivyje turimos avarinės ir saugos įrangos buvimo vietą ir naudojimą vertinimo ir su tuo susijusio mokymo laikotarpį iki 24 mėnesių.“;
                                                         
                                                      
                                          
                              
                                    (d)
                                 
                                 
                                    įterpiama ORO.FC.232 dalis:
                                    „ORO.FC.232 Įrodymais grindžiamo mokymo programos vertinimo ir mokymo temos
                                    
                                                (a)
                                             
                                             
                                                Vežėjas užtikrina, kad kiekvienas pilotas galėtų susipažinti su vertinimo ir mokymo temomis.
                                             
                                          
                                                (b)
                                             
                                             
                                                Vertinimo ir mokymo temos turi būti:
                                                
                                                            (1)
                                                         
                                                         
                                                            parengtos remiantis saugos ir veiklos duomenimis, kurie naudojami siekiant nustatyti tobulintinas pilotų mokymo sritis ir prioritetus, kad būtų galima parengti tinkamas įrodymais grindžiamo mokymo programas;
                                                         
                                                      
                                                            (2)
                                                         
                                                         
                                                            paskirstytos per 3 metų laikotarpį nustatyto dažnumo intervalais;
                                                         
                                                      
                                                            (3)
                                                         
                                                         
                                                            susijusios su orlaivio, kuriuo pilotas skraido, tipu ar variantu.“;
                                                         
                                                      
                                          
                              
                                    (e)
                                 
                                 
                                    ORO.FC.235 dalies a punktas pakeičiamas taip:
                                    „ORO.FC.235 Piloto kvalifikacija skristi bet kurio piloto krėsle
                                    
                                                a)
                                             
                                             
                                                Orlaivių vadai, kurie dėl savo pareigų privalo skristi bet kurio piloto krėsle ir atlikti antrojo piloto pareigas, arba orlaivių vadai, turintys atlikti mokymo ar egzaminavimo pareigas, baigia papildomą mokymą ir išlaiko egzaminus, nurodytus skrydžių vykdymo vadove. Egzaminas gali būti rengiamas kartu su ORO.FC.230 dalies b punkte arba ORO.FC.231 dalyje paminėtoje EBT programoje nurodytu naudotojo kvalifikacijos patikrinimo egzaminu.“.
                                             
                                          
                              
                  
                        (4)
                     
                     
                        IV priedas (CAT dalis) iš dalies keičiamas taip:
                        
                                     
                                 
                                 
                                    CAT.IDE.A.185 dalies c punkto 1 papunktis pakeičiamas taip:
                                    
                                                (1)
                                             
                                             
                                                „didesnės nei 27 000 kg MCTOM lėktuvuose, kurių pirmas individualus CofA išduotas 2022 m. sausio 1 d. arba vėliau, – pastarąsias 25 valandas, arba“.
                                             
                                          
                              
                  
                        (5)
                     
                     
                        VI priedas (NCC dalis) iš dalies keičiamas taip:
                        
                                     
                                 
                                 
                                    NCC.IDE.A.160 dalies b punkto 1 papunktis pakeičiamas taip:
                                    
                                                (1)
                                             
                                             
                                                „didesnės nei 27 000 kg MCTOM lėktuvuose, kurių pirmas individualus CofA išduotas 2022 m. sausio 1 d. arba vėliau, – pastarąsias 25 valandas, arba“.
                                             
                                          
                              
                  
                        (6)
                     
                     
                        VIII priedas (SPO dalis) iš dalies keičiamas taip:
                        
                                     
                                 
                                 
                                    SPO.IDE.A.140 dalies b punkto 1 papunktis pakeičiamas taip:
                                    
                                                „1)
                                             
                                             
                                                didesnės nei 27 000 kg MCTOM lėktuvuose, kurių pirmas individualus CofA išduotas 2022 m. sausio 1 d. arba vėliau, – pastarąsias 25 valandas, arba“.